Դատարանների կենտրոնական արխիվում, որտեղ պահվում են նաև ՀՀ Գերագույն դատարանի քննած գործերը, ծանոթացա 1992 թ-ից Ղարաբաղյան պատերազմին մասնակցած Սողոմոն Քոչարյանի քրեական գործին: 29-ամյա Սողոմոնը մեղավոր է ճանաչվել 1995 թ-ին Երևան-Մեղրի ավտոճանապարհի վրա պարսկահպատակ Իրանի քաղաքացի Իրաջ Փուր Միրզա-Բեկի կանխամտածված սպանության ու թալանի մեջ՝ դատապարտվելով բացառիկ պատժամիջոցի՝ մահապատժի (2003 թ-ին ՀՀ նախագահի հրամանագրով մահապատիժը փոխարինվել է ցմահ ազատազրկման): Իրանի քաղաքացի վարորդի մեքենայից, ըստ քրեական գործի նյութերի, Սողոմոն Քոչարյանը վերցրել է գումար ու նրա փաստաթղթերը ու դիմել փախուստի: Ընդամենը 3 հատորանոց գործ ու 4 ամիս տևած դատավարություն, և մահապատժի դատավճիռ: